khistorydata/jeongjo-sjw-relations huggingface dataset:
정조 17년
兪漢寧以承文院都提調意啓曰本院提調差下草記批旨內旣非名宦太涉簡抄更爲加數啓下事命下矣行副司直李得臣漢城府左尹申大升行副司直黃昇源行承政院都承旨洪明浩禮曹參判李洪載戶曹參判金履禧竝還差行副司直徐邁修行承政院左承旨閔台爀司憲府大司憲林蓍喆行副司直李鼎揆鰲恩君李敬一亦爲差下使之察任何如傳曰允
정조 17년
李勉兢以扈衛廳大將意啓曰別將金處漢身病猝劇勢難察任改差何如傳曰允
정조 17년
禁府啓目禁府都事呂文永原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓除刑推議處爲良如敎又啓目假注書鄭文始原情云云傳旨內辭緣泛稱遲晩刑推得情何如判付啓付過放送爲良如敎
정조 17년
癸丑十月十八日巳時上御重熙堂左副承旨入侍時左副承旨洪仁浩記事官徐有聞記注官金良倜承膺祚以次進伏訖上曰近來院中事萬萬不成說李性林病親呈辭不爲捧給此豈出納之地仰體孝理之政之義乎雖以注書輩事言之院規無難破壞至以上注無端替直此豈成說乎承旨須隨事申飭更無如此之弊可也仁浩曰朝臣中有親病人之來呈之辭者卽爲捧給事自前飭敎不啻申嚴故臣等果仰體德意各別奉行而今番事則以其罰直之故似爲持難然登筵時不爲警咳誠爲不審矣上曰招司謁入稟亦無不可而近來政院事實多怠忽矣命讀公事書判付訖命退承史以次退出
정조 17년
癸丑十月十八日巳時上御誠正閣右承旨戶曹判書郞廳同爲入侍時右承旨李勉兢假注書洪樂游記注官金良倜承膺祚戶曹判書沈頤之正郞鄭東敎以次進伏訖上敎頤之曰糧餉廳經費不爲取用於度支之道卿果商量而有講究者否頤之曰糧餉廳一年稅入不能當一年支放米木錢之取資於度支殆無限節主客俱困彼此難支若不及今變通後弊難言蓋結稅之近年最高摠爲己亥庚子而較視昨今年所下則不足幾爲三千餘兩各年用下雖有如干盈縮不可不準獲此數補其不足而顧今生財之道無他可措之術不得已先就需用中量減其稍涉冗散者則其數不過五百餘兩餘外近三千兩無他可劃之道誠可悶矣臣謹奉頃日筵敎考出近來加用者則武藝別監軍服債及燈油債兼內吹黃帖裏等物力上下爲二千餘兩蓋經費之耗縮不但上下之增加專由於屯結之耗縮臣於春間以其端本淸源之道仰陳屯土査陳之說幸蒙允許行關諸道海西一道之外更無査報者誠甚慨然屯結元摠爲七千數而年年減縮已入於三千結之內又於三千之內少値歉荒災頉相續甲申定稅極其輕歇爲其豐凶無加減之意而外邑不念軍需之重無異正供一聽屯民惟事削減曷勝駭痛方當釐弊之日査括漏結最是要務結少而上納無頉者姑置之就其結多稅少太不相當處嚴飭道臣發遣親裨與邑倅眼同打量一一還實似爲一分救弊之道且以免稅一事言之三千結免稅乃是事目而間者或因災處之未及還實土地之從他移換見今縮少之數幾爲數百結此則考出未免稅之數移施於他屯土仍爲定式施行其他稅納之弊嚴成節目別單啓下行會諸道使之毋敢違越似好故敢此仰達矣上曰依爲之當此釐正之時昔無近有者不可仍置此後勿爲上下可也出擧條頤之曰事關宿衛雖甚惶悚挾輦軍昔爲四百名今爲六百名矣上曰此後依舊例以四百名定式可也出擧條頤之曰此外又有前排加數前則四十名今則爲九十八名而此外又有減額二十二名矣上曰四十名則太少以六十名定式信箭手以二名定式可也出擧條頤之曰旣蒙處分餉廳優可支用此後又復取用於度支則似無今番釐正之效矣上曰如是定式之後除非別般加用毋得取用於度支可也出擧條上曰廟司如已待令使之入侍可也良倜承命出與宗廟令柳謐偕入進伏上敎謐曰使爾特置於廟官者欲繼爾父未卒之志爾能慥慥於職事亦果修擧耶謐曰各別盡心矣上曰然則覆酌時何不使獻官降位更爲奠酌耶謐曰臣於伊時非廟司矣上曰旣以別廟司參班則何不提飭而又有肅廟朝先朝已例則亦何不據例草記乎謐曰蒼黃急遽未及思量矣上曰爾則異於他人而筮仕出於念舊之意本署謄錄各別留意添錄而須體特命召見之意凡事殫誠做去可也上曰事知守僕金相禮招入可也相禮進伏階下上命勉兢敎相禮曰爾以事知守僕目見獻官奠酌時以其坐處之迫近卓前至於齋郞覆酌之擧則何不照察提飭而覆酌之後獻官事當還降樽所更爲斟酒奠酌而亦何不提醒耶相禮曰惶悚待罪無辭可達矣上曰此後各別惕念擧行可也命退頤之等先退命書榻敎曰王大妃進御加味養胃湯停止桂枝正氣散日再煎入命退承史以次退出
정조 17년
行都承旨洪明浩坐行左承旨閔台爀坐右承旨李勉兢坐直左副承旨洪仁浩坐右副承旨南公轍坐同副承旨兪漢寧坐直注書徐有聞仕直一員未差假注書洪樂游仕事變假注書李弘達仕
정조 17년
備忘記慶尙左兵使尹範行下直長弓一張長箭一部片箭一部筒兒一箇賜給
정조 17년
兪漢寧啓曰卽者副校理李遇濟以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 17년
閔台爀啓曰玉堂上下番俱空事甚未安副應敎鄭東榦校理鄭尙愚副校理宋祥濂修撰李相璜李祉永副修撰高宅謙申大尹竝卽牌招以爲推移入直之地何如傳曰允
정조 17년
以副應敎鄭東榦副校理宋祥濂修撰李相璜李祉永副修撰高宅謙申大尹牌不進罷職傳旨傳于閔台爀曰只推
정조 17년
傳于兪漢寧曰今日都堂坐起聞已進去意謂明日次對依例來會問于備局大臣又欲引病云過矣過矣若此則有司堂上有罪莫問乎大臣雖以見其文蹟如是爲引云而所謂文蹟卽不過回公時例示者豈可如是乎明日次對依例來會事遣備郞傳于左議政來會與否夜深前知入事該房知悉
정조 17년
洪仁浩啓曰明日次對兩司當爲進參除在外未署經外竝待開門牌招何如傳曰允
정조 17년
以京畿監司徐龍輔狀啓八邑壬子條還穀勿捧有旨祗受事傳于洪仁浩曰役民則一也況本府乎壬子條還穀勿捧依他邑例爲之事下諭于水原留守昨日所下傳敎後錄下送而八邑中如有昨年條畢捧處則不可獨漏畿伯使之來待
정조 17년
兪漢寧以左議政意啓曰御覽方物還下黃細苧布拾匹黃細綿紬拾伍匹白細綿紬貳拾匹白綿紙陸百漆卷彩花席拾玖張黃花席肆張滿花方席拾陸張滿席捌張極擇改備其餘物種一一看品同爲封裹之意敢啓傳曰知道
정조 17년
副校理李遇濟疏曰伏以臣之老母年今七十有五而素患癃疾不離床褥者已多年所矣卽於直中得接家信當此初寒本症倍劇加以關格吐泄竝作氣息奄奄促臣歸護臣聞此報按住不得忙陳短章徑出禁扃伏乞聖慈特垂憐察亟遞臣職俾便救護仍治臣擅離之罪以肅朝綱千萬幸甚云云省疏具悉爾其勿辭救護母病
정조 17년
癸丑十月十九日辰時上御熙政堂方物封裹看品入侍時行都承旨洪明浩行左承旨閔台爀右承旨李勉兢左副承旨洪仁浩右副承旨南公轍同副承旨兪漢寧記事官徐有聞假注書洪樂游記注官金良倜承膺祚一提學鄭民始檢校直提學徐有防徐鼎修檢校直閣鄭大容戶曹判書沈頤之以次進伏訖上曰苧紬兩紬兩品予當親覽而其外方物諸承宣閣臣詳細看審如有渝色不精者一一點退可也濟用監官員奉進紬苧上親覽訖敎頤之曰黃紬色品或有淺者深者其色不一此豈成說乎封農時一一另擇以封後勿如是之意各別申飭可也上曰藥房提調入侍出榻敎上曰京畿監司入侍出榻敎有防進伏上曰王大妃殿湯劑自今日停止好矣仍命公轍書榻敎曰王大妃殿進御桂枝正氣散自今日停止良倜承命出與京畿監司徐龍輔偕入進伏上敎龍輔曰畿內八邑壬子條還穀事纔有傳敎而八邑之中必有多寡不均之弊此則道伯另加商度從長拮据俾八邑之民均蒙一視之澤可也龍輔曰謹當仰體軫念之德意各別親執擧行矣上曰慶尙兵使入侍出榻敎良倜承命出與慶尙右兵使尹範行偕入進伏上曰閫帥進前範行進前奏職姓名訖上曰下去後須善爲之可也仍命明浩宣諭訖命先退範行承命退出上敎頤之曰看品已爲之卿率各司郞官早爲退去封裹可也頤之承命退出民始曰前以京畿各邑所在還穀五千石移轉水原府之意知委矣卽聞京畿監司言則水原附近各邑穀簿擧皆不足實無準此數劃送之道今年年事豐登若得價錢從便貿穀以送則可以除民弊而添穀簿云水原移轉不可不移送而附近邑事勢如此則亦不可不顧嶺南常賑牟萬餘石有作錢而置者就其中六千七百五十兩劃給畿營與該府商議從便貿取以充元劃之數似好故敢此仰達矣上曰依爲之出擧條民始曰本廳軍餉之捧留停退者楊州高陽最爲數多而保主人之中間奸弊亦甚紊亂方往復兩邑以爲査實收捧之地而聞京畿監司言則高陽郡守吳載光今已瓜滿云邑倅之此時遞易實爲可悶矣龍輔曰本郡屢經災歲新舊還餉之弊多有及今釐正者而此時若付生手則其爲可悶誠如摠使所奏矣上曰限麥秋仍任可也出擧條有防曰本院秋等麝香二百六十七部內二百六十四部取用於啓下淸心元樻上待令淸心元蘇合元臘藥及紫金丹而所餘爲三部矣今番別劑廣濟丸十劑臘藥廣濟丸六劑所用麝香爲一百五十七部亦當依前例別貿故敢此仰達矣上曰依爲之出擧條有防曰本寺所管各牧場量田點馬之待秋成擧行事曾已草記蒙允矣當先從畿湖始而湖西中平薪牧場田馬兩政最爲紊亂所當依前例發送本寺官員而往來留住之際似費多月其間貽弊亦爲不些勢將以該牧官擧行而平薪僉使鄭根聞有實病難以擧行云姑爲改差還付京職其代令該曹各別擇差趁卽下送何如上曰依爲之出擧條命退諸臣以次退出
정조 17년
行都承旨洪明浩坐行左承旨閔台爀坐右承旨李勉兢坐直左副承旨洪仁浩坐右副承旨兪漢寧坐直同副承旨金翰東在外注書徐有聞仕一員未差假注書洪樂游仕直事變假注書李弘達仕
정조 17년
傳于李勉兢曰處分卽欲尊體貌也以處分大臣如是引義而一向相持反有損於體貌昨夜再次傳諭欲待今筵面諭備局有司堂上不敍傳旨分揀
정조 17년
以右副承旨南公轍上疏傳于洪明浩曰許遞前望單子入之待下批牌招察任
정조 17년
洪明浩啓曰新除授同副承旨金翰東時在慶尙道安東地斯速乘馹上來事下諭何如傳曰允
정조 17년
兵曹參知前望單子入之金履成落點
정조 17년
李勉兢啓曰卽者議政府錄事來言右議政金憙以爲縮伏俟勘之中伏聞筵敎至嚴罔赦之罪於斯益著震剝愧恧求死不得走伏金吾門外恭竢鈇鉞之誅云仍納命召何以爲之敢稟傳曰賓筵因任光白事照律判下對左相有語及於卿者卿想聞此胥命矣大抵莫重者祀典也莫嚴者朝體也爵之更斟也出詣樽所入奠坫上明有受敎定式而今番則不爲竝與獻官之草記亦違於受敎而卿之未詳前例不是異事所可致慨於卿者別有之齋郞置對姑未出場而卿之引疾之箚能無不先不後之嫌乎直以本事執而爲咎則夫豈有他說而箚擧已如何箚辭又反是朝筵之敎安得不爲卿責備乎特由於無隱之義何必深引安心勿待命事遣史官傳諭仍傳命召
정조 17년
洪仁浩啓曰卽者義禁都事來言右議政金憙今方待命於金吾門外云係是大臣去就敢啓傳曰知道
정조 17년
李勉兢啓曰右議政金憙又使錄事來言雖伏承勿待命之敎前罪旣關於莫重後罪實由於自作由前由後一則臣罪二則臣罪罪上添罪俱合重勘恩諭之下轉益惶愧心神震越求死不得仍爲席藁胥命於金吾門外恭竢鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 17년
李勉兢啓曰禁衛大將李漢豐以御營廳習陣明日出去矣所佩命召何以爲之敢稟傳曰前大將李敬懋敍用復授前任牌招察任
정조 17년
李勉兢啓曰前大將李敬懋敍用事命下矣時無職名令該曹口傳付軍職何如傳曰允
정조 17년
兵曹口傳政事副司直李敬懋
정조 17년
司諫韓光植啓曰臣姿性拙劣言議巽軟本不合於淸朝耳目之任而況且年紀衰邁疾病沈淹久縻諫銜蹙伏悚惶之中賓對有命飭敎踵下不敢一向違傲竭蹶登筵循例傳啓未及諦聽府啓奏達之際誤爲起伏其於臺體壞損大矣至被承宣問備之請滿心惶恧靡所容措以此情踪斷不可冒據於臺次請命遞斥臣職答曰勿辭亦勿退待
정조 17년
正言洪秀晩啓曰臣新入言地未嫺臺體周旋之際觸處生疎及至院啓傳奏之時未及諦聽不能起伏至被承宣問備之請由前由後尤何敢一刻晏然於臺次乎請命遞斥臣職答曰勿辭亦勿退待
정조 17년
李勉兢以兵曹言啓曰南行宣傳官崔性烈未滿十朔依前例成纔間姑爲停試之意敢啓傳曰知道
정조 17년
李勉兢以兵曹言啓曰各廳堂下武臣朔試射時都摠府都事梁成龜中樞府都事金宅和武臣兼宣傳官南弼壽等俱未滿四中依定式各決棍十度至於實病及呈辭受由人等退試次姑爲懸頉以入之意敢啓傳曰知道
정조 17년
李勉兢以兵曹言啓曰堂下武臣朔試射今日設行而先試柳葉箭八巡次試片箭一巡鐵箭三矢騎芻一次而若於柳葉箭得中四矢以上者則其外片箭等諸技不欲應射稱有病故百般謀頉朔試射旣是勸奬之意則於其各技不可闕一必爲盡試之意面面申飭矣騎芻試射之時都摠府經歷尹範會武臣兼宣傳官李周百不有申飭任自歸家俱爲呼不而累度摧促終不來待流來試規自此不嚴其在懲後之道不可仍置都摠府經歷尹範會武臣兼宣傳官李周百竝汰去何如傳曰允
정조 17년
李勉兢以兵曹言啓曰今番專經文臣殿講時居不人員禁推傳旨傳曰與武臣居不人各於本司入直能誦後草記替直事命下矣內乘李敬熙備邊司郞廳尹益儉今已能誦云使之替直之意敢啓傳曰知道未及成誦者亦爲替直罰射三百巡可也
정조 17년
李勉兢以兵曹言啓曰專經武臣殿講時居不內乘李敬熙備邊司郞廳尹益儉能誦草記批旨內知道未及成誦者亦爲替直罰射三百巡可也事命下矣依傳敎訓鍊院僉正朴思弼判官張夢說王道常武臣兼宣傳官孔學周守門將朴英秀今日替直後齊會於龍虎營逐日罰射俾準三百巡之意敢啓傳曰知道
정조 17년
李勉兢以訓鍊都監言啓曰本局分授都城彰義門南邊體城四間許頹圮處今已畢築女墻仍爲始役把守軍兵撤罷之意敢啓傳曰知道
정조 17년
李勉兢以訓鍊都監言啓曰依兵曹草記批旨武臣殿講居不本局哨官李仁達今日替直後使之罰射三百巡之意敢啓傳曰知道
정조 17년
李勉兢以禁衛營言啓曰依兵曹草記批旨專經武臣殿講時居不本營哨官李鎭國金仁喆今日替直後使之罰射三百巡之意敢啓傳曰知道
정조 17년
李勉兢以御營廳言啓曰依兵曹草記批旨專經武臣殿講時居不本廳把摠徐有建今日替直後使之罰射三百巡之意敢啓傳曰知道
정조 17년
李勉兢以摠戎廳言啓曰依兵曹草記批旨武臣殿講居不本廳哨官沈今日替直後使之罰射三百巡之意敢啓傳曰知道
정조 17년
兪漢寧以承文院都提調意啓曰交易咨文纔已出來矣回咨依例撰出正書安寶後順付使行何如傳曰允
정조 17년
兪漢寧以義禁府言啓曰時囚罪人任光白更考謄錄議讞事命下而因政院考出後啓辭溯考謄錄則丁卯冬享癸亥閏四月祈雨祭親行時廟司大祝覆爵之罪拿囚議讞皆無載錄者無以憑據丁卯年廟司旣有先罷後推之命則厥罪不輕可以推知而實無襯當之律任光白以大祀牲牢玉帛黍稷之屬一事缺少律旁照以入之意敢啓傳曰知道
정조 17년
義禁府照目齋郞工曹佐郞任光白矣本府議啓內莫重莫嚴之地有此無前顚錯揆以法意有難容貸以此照律罪杖八十收贖奪告身三等私罪奉敎招問署官亦如所知然則雖不可專責於執事渠旣有犯難以闊狹依此律施行爲有矣功減一等爲良如敎
정조 17년
右副承旨南公轍疏曰伏以臣昨自公退歸省臣母則重觸寒感多日彌留委身床褥食飮全廢而臣無他兄弟又縻夙夜之職扶將無人調治失宜人子情理可謂悶且迫矣目今症形萬無離捨之望今日不得如例仕進玆敢呼籲於孝理之下伏乞聖慈亟遞臣職以便救護仍治瀆擾之罪以肅朝綱千萬幸甚云云批答見上
정조 17년
癸丑十月二十日午時上御重熙堂承旨入侍時右承旨李勉兢記事官徐有聞記注官金良倜承膺祚以次進伏訖上命勉兢讀公事書判付訖命退承史以次退出
정조 17년
行都承旨徐鼎修內閣直行左承旨閔台爀坐行右承旨洪義榮坐左副承旨李勉兢坐直右副承旨洪仁浩坐直同副承旨兪漢寧坐注書徐有聞仕直一員未差假注書洪樂游仕事變假注書李弘達仕
정조 17년
藥房提調徐有防副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
兪漢寧啓曰來二十五日朝參日次而國忌齋戒相値頉稟之意敢啓傳曰知道
정조 17년
閔台爀啓曰備局有司堂上沈頤之尹行任備局堂上趙心泰金持默京畿監司徐龍輔依下敎來待矣傳曰入侍
정조 17년
傳于閔台爀曰來待諸臣入侍
정조 17년
傳于閔台爀曰在外承旨許遞前望單子入之待下批牌招察任
정조 17년
傳于閔台爀曰都承旨許遞前望單子入之待下批牌招察任
정조 17년
傳于徐鼎修曰承旨房仍
정조 17년
有政吏批判書金思穆進參判沈煥之進參議鄭大容式假行都承旨徐鼎修進鄭民始李文源李𡊠沈頤之趙宗鉉鄭好仁徐有防金思穆閔鍾顯李在學李得臣黃昇源申大昇洪明浩李洪載金履禧徐鼎修沈煥之徐邁修閔台爀林蓍喆李鼎揆李敬一爲承文提調李𡊠爲同成均趙廷鉉爲工曹佐郞金樂敏爲假引儀張志默爲開城敎授申思澳爲高山察訪奉常直長單韓錫仁承文正字單柳之源
정조 17년
兵批判書鄭好仁進參判林濟遠入直進參議李師濂參知金履成病左副承旨李勉兢進啓曰司僕提調徐有防所啓平薪僉使鄭根改差還付京職事出擧條蒙允矣時無相當窠依例付軍職之意敢啓傳曰知道李昌漢爲僉知趙運永爲都摠經歷李仁達爲宣傳官尹致章爲武兼金就明爲平薪僉使同知具錫殷僉知李彦敬金宗洙副司直洪明浩李尙度副司果鄭根竝單付
정조 17년
傳于兪漢寧曰賦三上兵曹參判林濟遠貂皮笠耳掩一部三中兵曹參議李師濂內下壯紙一卷筆二柄墨一丁三下左副承旨李勉兢同副承旨兪漢寧校理鄭尙愚各內下壯紙一卷賜給
정조 17년
傳于兪漢寧曰當該承文院提調推考
정조 17년
李勉兢以兵曹言啓曰今十月二十一日武臣賓廳講書時武臣兼宣傳官趙一源守門將金光郁通鑑第二卷不通訓鍊院僉正劉泰說將鑑第一卷不通訓鍊都監哨官吳亨喆通鑑第二卷不通御營廳把摠柳煥寅將鑑第二卷不通竝依定式推考警責何如傳曰允
정조 17년
李勉兢以舟橋司言啓曰舟橋排設吉日令日官推擇則今月二十二日爲吉云當日臣民始率都廳李鴻運別看役丁遇泰出去始役之意敢啓傳曰知道
정조 17년
李勉兢以備邊司言啓曰壯勇外營步軍節目留防節目及留守營別軍官節目書入之意敢啓傳曰知道近日啓下之外營各項節目與今春留營設置節目令芸館活印八件內入而各三件分給本司及內外營又以各一件分藏于內外閣弘文館春秋館諸處史庫禿城山城及承政院兵曹五營畿營而大臣將臣閣臣校正諸堂該營將臣留守中軍地方官各頒一件外營各廳亦給一件內閣主管印役事分付內閣加印壯紙白紙十件藏于西庫外營加印壯紙十件白紙二十件分藏內外營可也
정조 17년
右議政金憙箚曰伏以臣旣負罔赦之罪又添自作之孽求死不得再次胥命而反被恩諭未蒙重勘在臣分義固當仍爲席藁不敢晏然退歸而時値深夜瀆擾是懼不得已歸伏私次默數臣罪明發不寐轉益霣越罔知攸措噫臣雖極昏迷前後罔赦之罪豈不自知之耶始旣不能董飭於將事之前終又不卽論勘於失措之後此箇罪狀臣於前箚旣已自列則今何敢更爲煩溷而如使臣苟能洞屬於至敬至嚴之地毋或失其承命攝行之儀則豈敢如是乎臣之罔赦之罪一也出詣樽所入奠坫上旣有定式之受敎而臣則徒知廟司之更斟更奠幸有前例至於莫重之受敎則全然茫昧未之問焉臣雖極驚遑於齋郞失措之時如使臣稍知每事問之義則豈敢如是乎臣之罔赦之罪二也於此二者雖有其一已爲罔赦則況兼此兩罪乎又不但兩罪而已齋郞置對姑未處分則臣以罪首所當縮伏俟勘而只急於疾痛之號乃敢有箚籲之擧有若無罪之人以病乞暇者然如使臣少有省覺則又豈敢如是乎及承聖批誨責備至辭旨諄複雖以慈父之詔迷子無以過此臣伏讀再三惶汗浹背感淚被面如夢似覺如醉似醒始知臣之不先不後言病於此時者實歸於放肆無忌之科矣臣雖無狀受恩如天圖報無地尤豈敢有一毫猥越之意而死期將迫天奪其魄不知不覺之中轉自陷於大戾臣誠欲卽地溘然而不可得矣臣於兩罪之外又犯此自作之孽伏乞聖明亟降嚴誅以爲爲人臣而昧臣分者之戒焉取進止答曰省箚具悉卿懇卿何如是過引安心勿辭卽起視事仍傳曰此批答遣史官傳諭
정조 17년
副司直尹行任疏曰伏以臣驢技殫矣䖟負重矣循蹈故跡尙速顚跌矧乎擔荷稍久惡能圖遠而獲全哉果然前判尹具庠之疏出而臣之昏謬妄錯畢呈無餘矣事雖由於泮堂而捧甘者備局也文雖出於他手而着署者臣也緣臣疎率觸事僨敗受人侮弄操切殆無餘地俯仰忸怩不覺顔發騂也且伊時問啓之命漠焉未卽承聞及到更鼓將闌馳詣朝房仰煩丙枕之酬應以致銀臺之遞推臣罪至此尤無所逃此豈薄罷旋寢之律所可磨勘者嶺海鈇鉞實所甘心而聖度天大官銜自如且感且悚誠不知死所第綱紀國之所維持者耳一番誤着而至於隳損究其辜已不容赦況彼疏譏蔑至及廊廟盛費口氣緊用手段於是乎隳損者愈益壞了而極地盡焉已矣倘非臣一着之誤夫寧有是也如使臣志恣貪榮戒拚包羞復踵幾躓之途重理已卸之擔則臣身狼狽縱不能自恤其爲朝廷恥累諒非細故臣自聞分揀有命五內失守竊期自內於逋慢之誅未敢遽出於承膺之計玆際臣老母宿症添苦値寒越劇而臣兄遠縻官守姊妹有故莫賦歸寧臣方左扶右將有難暫刻違捨以情以勢合蒙體諒迺敢仰首鳴號冒瀆崇嚴惟我聖慈天地父母曲賜矜憫特降威罰俾存廉防以便救護不勝大願臣無任云云省疏具悉先察職後救護
정조 17년
司諫韓光植持平安廷善校理鄭尙愚修撰李相璜副修撰高宅謙啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年轉而爲伏閤之爭當日處分乃至於近島黜置揆以邦憲已爲失刑之大者豈意向者遽有黜陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有內地之移置也當初殿下之不忍置法姑從次律者不過曰恐傷先大王之德也欲體先大王之心也此則有大不然者先王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謀英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起籍爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十三字刀削擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行力削姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪浮於兩賊則豈可以院相之故貸三尺之重沮一國之論乎請逆賊尙喆追施孥戮之典五行刀削九行刀削答曰不允
정조 17년
持平安廷善啓曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疏放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法答曰不允
정조 17년
司諫韓光植啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿情莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子之同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑答曰不允
정조 17년
癸丑十月二十一日辰時上御誠正閣藥房入診來待諸臣入侍時藥房提調徐有防副提調洪明浩記事官徐有聞記注官金良倜承膺祚檢校直提學徐鼎修醫官金孝儉金光國周命新張宅祚白成一吳仁豐李惟鑑卞行左承旨閔台爀戶曹判書沈頤之壯勇營大將金持默訓鍊大將趙心泰行副司直尹行任兵曹參知李師濂以次進伏訖有防等曰日間聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣有防等曰醫官旣登筵使之入診恐好矣上曰不必入診矣上敎有防曰王大妃殿進御香砂六君子湯加桂枝一錢自今日一貼式煎入出榻敎命藥房先退有防等退出上敎頤之等曰外營軍制節目今纔啓下卿等筵退後更爲齊會看詳俾卽遵行之地可也心泰曰壯勇外營步軍節目今纔啓下當自來月十六日入防等節依節目擧行而司哨制許多軍物若自外營專當措備則將有事力不逮愆期未就之慮訓禁御三營與外營從長相議隨力相資俾成軍儀恐合權宜故敢此仰達矣上曰依爲之出擧條持默曰本營事體比他營尤重而以本營事殿座時大小軍務知彀官輩當從臺下擧行而至於稟旨傳命奉持信箭等節尙無定制終涉屑越在昔龍虎營新設時禁苑習陣等事關該營者士夫內禁衛兼帶宣傳官昭載兵曹謄錄本營亦有倣此施行者槪以額外壯勇衛旣是本營所屬且有地閥者則比內禁衛事面自別從今以後凡於本營肄陣試射殿座時帳殿傳命等事依龍虎營內禁衛例以額外壯勇衛擧行恐合方便敢此仰達矣上曰政欲一番定式者今筵諸臣之奏考據甚的當依此爲之添載於本營節目可也出擧條上敎師濂曰李師淳水原應製所作可謂近來無此作予甚嘉尙李師淳旣在水原欲使乃兄替被榮光使之入侍矣仍下試券命頤之讀宣頤之讀訖敎曰全篇甚善作矣頤之等曰果是名作近來儒生中能有如許奇才可貴矣上又下鄭世豐試券命頤之讀之頤之讀訖上曰此作亦好矣頤之曰然矣上敎師濂曰昨有禁直諸臣應製之命筵退後必須製進可也頤之等曰伏見御考試券臣誠萬萬欽仰而作成之化如是其曠絶今古水原之次次出文章才華可以期矣命退諸臣以次退出
정조 17년
行都承旨徐鼎修坐行左承旨洪義榮坐右承旨李勉兢坐左副承旨洪仁浩坐右副承旨兪漢寧坐直同副承旨宋銓坐直注書徐有聞仕一員未差假注書洪樂游仕直事變假注書李弘達仕
정조 17년
傳于兪漢寧曰同成均李𡊠聞有實𧏮許遞摠使多有劇務兼帶同成均亦爲許遞竝令今日政差出
정조 17년
有政吏批判書金思穆參判沈煥之參議鄭大容右副承旨兪漢寧進以洪檍爲知徑筵黃昇源爲同經筵池日賓爲金井察訪徐有防沈煥之爲同成均閔鍾顯爲知經筵
정조 17년
兪漢寧啓曰臣與左承旨閔台爀伴直矣纔已許遞出去臣吏兵批兼進之意敢啓傳曰知道
정조 17년
承旨前望單子入之宋銓落點
정조 17년
傳于兪漢寧曰前承旨宋銓敍用
정조 17년
兵批判書鄭好仁參判林濟遠參議李師濂病參知金履成入直進右副承旨兪漢寧進副司直單金翰東
정조 17년
兪漢寧以兵曹言啓曰同知中樞府事張濂以譯官赴燕慶熙宮衛將李鼎德以日曆官赴燕不可仍帶往來呈狀乞遞竝改差何如傳曰允
정조 17년
李勉兢以都摠府言啓曰今日入直內三廳武兼禁軍及軍兵等當爲中日習射而冬至拜表相値不得爲之之意敢啓傳曰知道
정조 17년
兪漢寧啓曰奏御文字何等審愼而書狀官鄭東觀肅拜單子誤以鄭來榦書入臣之矇然捧入不勝惶恐而當該書狀官推考何如傳曰允
정조 17년
傳于洪義榮曰三使臣留待
정조 17년
傳于洪義榮曰三使臣入侍
정조 17년
執義宋翼孝校理鄭尙愚副校理李遇濟正言洪秀晩修撰李相璜副修撰高宅謙啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆追施孥戮之典一行刀削措辭見上答曰不允六字刀削
정조 17년
執義宋翼孝正言洪秀晩啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允
정조 17년
執義宋翼孝啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 17년
正言洪秀晩啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 17년
癸丑十月二十二日辰時上御春塘臺三使臣入侍時行左承旨閔台爀假注書洪樂游記注官金良倜承膺祚冬至正使黃仁點副使李在學書狀官鄭東觀以次進伏訖上曰卿等萬里銜命必須善爲往來也上使則六次往來副使再次入燕行事雖云熟路好好作行可也仁點曰今番使行公用銀子不足爲一千一百兩之數依近例令備局從便區劃何如上曰依爲之出擧條台爀曰行公臺諫之循例詣臺非但法意至重日前賓筵旣有申飭之敎則今日諫院無詣臺之員事甚未安在外未署經外諫院諸臺竝推考仍卽牌招何如上曰依爲之出擧條命退諸臣以次退出
정조 17년
癸丑十月二十二日巳時上御重熙堂右承旨入侍時行右承旨洪義榮記事官徐有聞記注官金良倜承膺祚以次進伏訖上命書傳敎曰政官牌招開政又命讀公事書判付訖仍命退承史以次退出
정조 17년
行都承旨徐鼎修坐行左承旨洪義榮坐右承旨李勉兢坐直左副承旨洪仁浩坐右副承旨兪漢寧坐同副承旨宋銓坐直注書徐有聞病一員未差假注書宋知濂仕洪樂游仕直事變假注書李弘達仕
정조 17년
以金鎭鼎沈有祖囚單子傳于洪仁浩曰付過放送
정조 17년
以刑曹司謁張光益照律啓目傳于宋銓曰分揀放送
정조 17년
宋銓啓曰門告法意何等至重而今日敦化門下鑰時宣傳官不爲進去事未前有萬萬駭然當該宣傳官所當重勘而本院請推之外無他可施之罰何以爲之敢稟傳曰入直承傳宣傳官及當該宣傳官竝拿處可也
정조 17년
兪漢寧以弘文館言啓曰本館上番校理臣鄭尙愚以禁衛營從事官今日本營價布捧上坐起時晝仕出去之意敢啓傳曰知道
정조 17년
司諫韓光植掌令鄭毅祚校理鄭尙愚副校理李遇濟修撰李相璜副修撰高宅謙啓曰請黜置罪人鄭致達妻亟令王府夬正典刑請物故罪人德相亟施孥籍之典請逆賊尙喆追施孥戮之典一行刀削答曰不允七字刀削
정조 17년
司諫韓光植掌令鄭毅祚啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典措辭見上答曰不允
정조 17년
掌令鄭毅祚啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 17년
司諫韓光植啓曰請金甲島爲奴罪人克觀古今島爲奴罪人克泰更令王府設鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 17년
黃海監司李泰永疏曰伏以臣姿本樗散效蔑絲補前後踐歷涯分已極每一循省若隕淵谷又於近年以來猥膺分憂之責恒抱溺職之懼夙宵兢畏未敢暫弛而顧臣區區寸忱炳然如丹捐驅致命一直向前者有之噫臣家之得保今日咸沐洪造者是誰之賜也惟我殿下天地於臣父母於臣旣生成之又拂拭之枯荄之逢春陰谷之回照未足以喩其萬一則感結攢祝之忱非獨臣一身而已此生此世圖報無地惟是粗殫魯鈍略效涓埃卽臣耿耿之至願而只緣才疎識短十室求牧之政亦不能少紓聖朝宵旰之念寢食靡甘譴何是竢迺者海藩按察之命忽下於千萬夢想之外高牙大纛榮動下邑臣雙擎除書且驚且感繼之以血淚之被面臣是何人有此遭逢恩山德海愈往而高且深也噫旬宣之職固自不輕苟非其人無望稱塞而至於海西一路最云難治矧値歉荒民憂溢目烹鮮易擾澤鴻難集此時此任尤豈如臣譾劣者所可堪膺者哉臣身非臣之有粉糜赴蹈惟上所命際玆所被至榮至厚亦何敢爲循例辭巽之計而揣量人器太不相當自知也若是之明而不計顚沛揚揚冒據畢竟僨誤貽累聖簡則辜恩負國之罪其將萬倍於他人此豈不大可懼哉臣非不知卽日瀝血仰竢處分而促赴有命逃遁不得冒昧登程纔到任所而反復思惟末由蹲仍且念目下荒政莫曉頭緖縱仰蠲恤之澤普浹於疲氓或慮施措之方易乖於拙手茫然自失罔知爲計玆敢猥陳肝膈仰瀆崇嚴伏乞聖慈諒臣不稱之實察臣非飾之懇亟賜遞免以安微分以重民事千萬幸甚云云答曰省疏具悉昨年旣有誦諭之擧此所以特畀於現任豈特惜才而已也卿其勿辭行公
정조 17년
癸丑十月二十三日辰時上御重熙堂右承旨入侍時右承旨李勉兢假注書洪樂游記注官金良倜承膺祚以次進伏訖上命書公事判付訖勉兢曰語涉煩屑而事係稀貴敢此仰達矣慶尙道金山居常賤嘉善余善傑其年恰滿百歲筋力康旺精神聰明爲觀京師日前上來而騎馬作行入都以後徒步往來於街巷以臣父纔經邑倅之故來見云而臣於昨日申退時亦見之矣上曰百歲老人若是康健且能徒步街巷云者聞甚稀異可謂瑞物明當召見矣命退承史以次退出
정조 17년
癸丑十月二十三日午時上御重熙堂右承旨入侍時行右承旨洪義榮記事官徐有聞記注官金良倜承膺祚以次進伏記上曰注書見有病狀使之出去可也仍命義榮書榻敎曰假注書宋知濂仍察命讀公事書判付訖命退承史以次退出
정조 17년
癸丑十月二十三日未時上御重熙堂左承旨左副承旨入侍時行左承旨洪義榮左副承旨洪仁浩假注書洪樂游記注官金良倜承膺祚以次進伏訖上曰入侍誤傳矣命書榻敎曰當該司謁令攸司科治仍命書公事判付訖命退承史以次退出
정조 17년
行都承旨徐鼎修坐行左承旨洪義榮坐右承旨李勉兢坐直左副承旨洪仁浩坐右副承旨兪漢寧坐直同副承旨宋銓坐注書徐有聞病一員未差假注書宋知濂仕洪樂游仕直事變假注書李弘達仕
정조 17년
兵曹口傳政事同知單余善傑五衛將單余善傑
정조 17년
李勉兢以訓鍊都監言啓曰糧餉色釐正節目別單書入之意敢啓傳曰知道
정조 17년
兪漢寧以內醫院都提調意啓曰本院例有間三年造鍼之事而明年乃是當次之年諸醫所持尖芒已鈍更爲精造進上後分給諸醫明年又是寅年三寅鍼別爲依例精造進上何如傳曰允
정조 17년
持平安廷善啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 17년
癸丑十月二十四日巳時上御重熙堂右承旨入侍時右承旨李勉兢假注書宋知濂記注官金良倜承膺祚以次進伏訖上敎勉兢曰百歲老人騎馬至闕外云乎勉兢曰聞街市遊觀時能徒步來往云而今日闕下待令則使之騎來矣上曰老人雖已入來朝前則未暄暖食後當招見使坐溫堗以待可也上命退承史以次退出
정조 17년
癸丑十月二十四日巳時上御重熙堂都承旨入侍時行都承旨徐鼎修假注書洪樂游記注官金良倜承膺祚檢校直提學徐有防以次進伏訖上曰左承旨入侍出榻敎良倜承命出傳行左承旨洪義榮進伏上曰百歲老人如已入來日氣稍寒使之先處溫堗後更稟可也義榮曰俄已入來而果使之入處溫堗矣上曰然則右承旨與百歲老人入侍使其子與孫曾扶腋以入可也賤臣承命出傳右承旨李勉兢與百歲老人嘉善余善傑偕入上曰其在尊高年之義使之陞殿扶腋以登可也善傑曰行步如常咫尺之下豈敢扶腋乎拱手趨入進前上曰爾年幾何善傑曰百歲矣上曰寢食凡百何如善傑曰寢能半夜食能五合米矣上曰視聰亦何如善傑曰亦無所減矣上曰子與孫曾幾人乎善傑曰三子五孫曾孫七人玄孫五人矣上曰遠外老人當寒跋涉能無憊病而何爲上來乎善傑曰生長嶺外尙未見上都物色適値年登又無身病決意上來矣上敎有防鼎修等曰百歲老人之筋力聰明如彼强壯可謂稀世瑞物矣有防等曰容貌凡百無異六十歲老人白髮還黑落齒復生誠甚稀貴而此莫非聖世壽考之化矣上命內侍賜一卓饌仍敎曰老人不必食强堅之物取喫米飮可也善傑曰如臣遐土微賤之蹤特命召入至登前席臣不勝萬萬惶感而有區區願祝者謹將年壽獻于殿下又獻于元子宮矣上命勉兢書傳敎曰慶尙道金山居百歲老人余善傑聞其筋力康旺騎馬入京徒步往來闕外今日召而見之韶容渥丹恰如六十歲內外而兒齒之咀嚼童髮之髼鬆可謂稀世之瑞物且問生年對以甲戌其在尊年優老之道當有別般意特超崇政階五衛將令該曹口傳單付仍爲例兼同知亦令度支長造給玉圈而食物衣資宴需則該道備給還鄕時給馬事分付其率來子與孫曾孫玄孫中一人亦令該道各別收用後狀聞事分付上曰戶曹判書入侍出榻敎賤臣承命出與戶曹判書沈頤之偕入進伏上敎頤之曰百歲老人見甚稀貴矣尊年之道特超崇政又除五衛將使之肅謝自卿曹章服品帶與㡌靴之屬卽爲備給可也又命內侍賜禾花紬三疋盆紬三疋玉色紬一疋藍紬一疋雪綿子八斤紅帶一件仍敎善傑曰尊年優老之意賜此緞綿之屬矣善傑雙擎拜跪曰惶感無地矣命退諸臣以次退出
정조 17년
李勉兢啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 17년
以慶尙監司趙鎭宅狀啓災實分等事傳于李勉兢曰所請俱甚精約依狀請施行事回諭
정조 17년
李勉兢以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 17년
宋銓以禮曹言啓曰來十一月初四日景慕宮冬享大祭親行時省牲省器之節依例以親臨磨鍊擧行乎敢稟傳曰知道
정조 17년
李勉兢以兵曹言啓曰來十一月十二月當上番騎兵二百五十名內黃海道尤甚邑海州康翎等騎兵十三名退番二百三十七名依定式本曹點考後仍令該曹襦依題給之意敢啓傳曰知道
정조 17년
李勉兢以兵曹言啓曰來十一月初三日大駕詣景慕宮齋宿初四日冬享大祭親行時何營軍兵隨駕何營軍兵留陣而禁軍及馬步軍以幾番幾哨磨鍊乎敢稟傳曰訓局步軍十五哨馬軍四哨爲先後廂禁軍三番隨駕禁御兩營留陣事分付城內外動駕時隨駕外軍兵之留營自是古例而近來則留營一款不爲稟旨者豈有定式而然云乎詳考草記可也
정조 17년
李勉兢以壯勇營言啓曰本營將校射會時連五巡全布人別單書入之意敢啓傳曰知道
정조 17년
宋銓以賑恤廳言啓曰南部惠民署契任掌李福金今月二十四日本洞路傍得一歲遺棄男兒同里居良女李召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
癸丑十月二十五日辰時上御重熙堂右承旨入侍時右承旨李勉兢假注書洪樂游記注官金良倜承膺祚以次進伏訖上曰左承旨入侍出榻敎良倜承命出傳行左承旨洪義榮進伏上命義榮勉兢書公事判付記命退承史以次退出
정조 17년
癸丑十月二十五日午時上御重熙堂左副承旨入侍時左副承旨洪仁浩假注書宋知濂記注官金良倜承膺祚以次進伏訖上命讀公事書判付訖命退承史以次退出
정조 17년
行都承旨徐鼎修坐左承旨李勉兢坐右承旨洪仁浩坐直左副承旨李冕膺坐直右副承旨兪漢寧坐同副承旨宋銓坐注書徐有聞病一員未差假注書宋知濂仕洪樂游仕直事變假注書李弘達仕
정조 17년
徐鼎修啓曰左承旨洪義榮今日不爲仕進卽爲牌招何如傳曰允
정조 17년
以京畿監司徐龍輔狀啓都事金箕象有身病公都會不得設行事傳于李勉膺曰旣有他道可據之例以道內文臣秩高守令中差定試官限內設行事回諭
정조 17년
傳于李冕膺曰校理鄭尙愚聞其事勢宜有體諒本職許遞前望單子入之待下批牌招察任
정조 17년
校理前望單子入之宋俊載落點
정조 17년
以校理宋俊載牌不進罷職傳旨傳于李冕膺曰只推更爲牌招
정조 17년
以校理宋俊載再牌不進罷職傳旨傳于李冕膺曰飭敎之下焉敢若此此傳旨勿施各別嚴飭追省記入直
정조 17년
李冕膺啓曰校理宋俊載特敎申飭之下謂有情勢屢度催促終不承膺事體所在萬萬未安從重推考何如傳曰深夜焉敢瀆擾乎處義太過淳昌郡守除授使之當日辭朝時任郡守遞付京職
정조 17년
兵曹口傳政事僉知單田義顯
정조 17년
徐鼎修以兵曹言啓曰卽接大報壇守直官牒報則拱北門南邊新築宮墻二間許內面椽木蓋板腐傷瓦子缺落云令紫門監卽速修改而其在愼重之道不可疎忽亦令該營晝察夜巡事分付宮墻新築後若有限內頹圮之事則該營大將監董將校從重論勘曾有已例矣今番則墻垣雖無頹圮之事椽木蓋板之腐傷瓦子之缺落在於限內而椽木蓋板瓦子等節紫門監例爲擧行其時該監官員令該府拿問處之工匠等亦令攸司從重科治何如傳曰椽瓦之脫落非紫門官所可知者若依新定式審察拔草則豈有如許之弊乎秋審時不能執頉之卿及漢城府工曹堂上竝下義禁府推考季朔不善巡審之兵曹堂郞該所衛將先罷後拿可也
정조 17년
以鄭好仁邊得讓具庠囚單子傳于李勉兢曰以壇垣事體之莫重雖有處分飭已行矣何必捧供分揀放送兵曹判書鄭好仁牌招傳授命召
정조 17년
李勉兢以壯勇營言啓曰闕門出入何等嚴密而本營軍兵增額之後尙無憑驗之方自今爲始軍兵等腰牌制樣上圓下方三處烙印以此憑信之意分付兵曹何如傳曰允
정조 17년
李冕膺以壯勇營言啓曰本營鄕武士試射時柳葉箭優等人別單書入之意敢啓傳曰知道
정조 17년
李勉兢以訓鍊都監言啓曰各軍門從事官之久任擧行法意有在而本局軍色從事官李相璜當此價布捧上之時屢度乞遞終不行公揆以事體殊涉未安爲先推考何如傳曰允
정조 17년
李勉兢以訓鍊都監言啓曰因兵曹草記拱北門南邊新築宮墻二間許內面椽木蓋板腐傷瓦子缺落處西營軍十名將校一人率領限修改間晝察夜巡之意敢啓傳曰知道
정조 17년
李勉兢以禁衛營言啓曰本營分授拱北門南邊新築宮墻二間許內面椽木蓋板腐傷瓦子缺落云令該營限修改間晝察夜巡事自兵曹草記矣西營入直訓局軍十名除出本營哨官一員率領限修改間輪廻嚴加巡察之意敢啓傳曰知道
정조 17년
癸丑十月二十六日辰時上御重熙堂右副承旨入侍時右副承旨兪漢寧假注書洪樂游記注官金良倜承膺祚以次進伏訖上命書傳敎曰親享在近卿宰侍臣堂上堂下罷削人員竝敍用又命書傳敎曰左承旨許遞前望單子入之待下批牌招察任又命書公事判付訖命退承史以次退出
정조 17년
癸丑十月二十六日辰時上御暎花堂都承旨稟事閣臣同爲入侍時行都承旨徐鼎修假注書洪樂游記注官金良倜承膺祚一提學鄭民始以次進伏訖上命鼎修書公事判付訖民始曰舟橋司始役時及排設後亦多有看檢之事雖値夜中船格及管領或有招喚使役之時而每有犯夜狼狽之患此後則目始役限撤排間自備局成給管領勿禁帖二張置之露梁別將所如有夜中招喚之事出給擧行卽爲還推而待撤排後還納備局則似好故敢此仰達矣上曰依爲之出擧條民始曰本廳中軍尹得逵有身病勢難察任今姑改差何如上曰依爲之出擧條命退諸臣以此退出
정조 17년
行都承旨徐鼎修坐左承旨李勉兢坐直右承旨洪仁浩坐左副承旨李冕膺坐右副承旨兪漢寧坐直同副承旨宋銓坐注書徐有聞病一員未差假注書宋知濂仕洪樂游仕直事變假注書李弘達仕
정조 17년
兪漢寧啓曰明日經筵取稟傳曰停
정조 17년
兪漢寧啓曰來初一日輪對日次矣敢稟傳曰爲之
정조 17년
傳于徐鼎修曰惠堂入侍
정조 17년
傳于宋銓曰承旨房仍
정조 17년
以黃海監司李泰永狀啓善績鎭未捧還穀前僉使金光國當納與否査實馳啓事傳于李冕膺曰旣曰民逋則亦豈可一味滯囚此意回諭
정조 17년
吏曹司成柳河源遞付京職事承傳
정조 17년
李勉兢以兵曹言啓曰本曹草記來十一月初三日動駕時何營隨駕何營留陣事批旨內訓局步軍十五哨馬軍四哨爲先後廂禁軍三番隨駕禁御兩營留陣事分付城內外動駕時隨駕外軍兵之留營自是古例而近來則留營一款不爲稟旨者豈有定式而然云乎詳考草記可也事命下矣取考謄錄則在前城內城外動駕時訓局軍兵全數隨駕禁御兩營竝爲留陣故餘軍營初無擧論二去壬子以後隨駕軍兵或以特敎有定數之時或於登筵時有稟旨之事而若非全數隨駕之時則餘軍留營每於節目中磨鍊擧行而久遠謄錄遺漏甚多其間年條雖難詳考四五十年以來則留營留陣頻有置之之命故亦於節目中連以依前例勿爲留營之意啓下矣戊戌年依傳敎京外動駕時以何營隨駕何營留陣禁軍及馬步軍幾番幾哨磨鍊之意始爲草記擧行而至於餘軍留營城外動駕時則循例磨鍊城內動駕時則勿爲留營事只於節目中書入軍兵哨數稟旨草記中初無擧論自戊戌創始之初爲然因而爲例尙今遵行矣敢啓傳曰所謂因而爲例云者其例果何例乎仍用與否間無別白指一之語卿則推考可也
정조 17년
李勉兢以兵曹言啓曰本曹草記隨駕外軍兵留營不爲稟旨前例相考事批旨內所謂因而爲例云者其例果何例乎仍用與否間無別白指一之語卿則推考可也事命下矣隨駕外餘軍留營當否曚未覺察不能指一稟處臣之愚迷憒憒之罪不勝惶恐而此後則毋論城內城外動駕時隨駕軍兵磨鍊草記中各軍門餘軍留營一體稟旨擧行事所當定式施行矣來初三日景慕宮動駕時禁軍三番訓局馬軍四哨步軍十五哨隨駕禁御兩營留陣矣其餘禁軍及訓局馬步軍留營何以爲之敢稟傳曰今番則置之可也
정조 17년
兪漢寧以奉常寺都提調提意啓曰秋等依定例新造中脯來十一月初一日爲始宗廟景慕宮朔祭時封進之意敢啓傳曰知道
정조 17년
李勉兢以御營廳言啓曰本廳千摠李溏身病甚重勢難察任改差何如傳曰允
정조 17년
洪仁浩以刑曹言啓曰江原道平昌郡殺獄罪人智淵獄事因其奴龍得上言今九月初六日依判下査實啓聞事行會矣今已過限不爲修啓事甚稽忽該道臣依定式推考本獄事斯速修啓之意分付何如傳曰回啓之無端愆期事甚未安此蓋近日本曹不能盡心於讞獄而然卿等及道臣推考此後臨時隨卽別加嚴飭俾勿如前可也
정조 17년
義禁府啓目前參議睦萬中前佐郞尹益烈前衛將李思祚等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如判付啓旣有處分分揀放送爲良如敎又啓目前萬戶朴廷爀原情云云傳旨內辭緣泛稱遲晩刑推得情何如判付啓刑推議處爲良如敎又啓目粘連向前呂文永亦特敎拿問事體至嚴而現告旣出之後趁不擧行以致囚單之稽滯事甚可駭以此照律何如判付啓依允
정조 17년
刑曹啓目粘連罪人申彦重更加嚴刑期於輸款何如判付啓兩漢俱醉滚成鬪鬨無論起鬧之始自何漢迷離轉側之際加之手勢則殺非用意生亦僥倖原其情未必爲故犯殺之者渠也渠亦不能發明則豈可一味訊推決獄無期乎嚴飭推官速捧結案報來後狀聞事分付爲良如敎又啓目粘連向來判下更査尤何等嚴截而推官所報殆若謄傳故紙道臣論啓未免依舊糢糊至於始旣起疑終請訊推尤乖獄體當該道臣及推官竝從重推考罪人陰孝寬各別嚴訊期於取服何如判付啓彦得之致死不由於孝寬之下手而何然獄體先觀詞證而下手之光景見之者無人緊築與否內傷輕重何從以分釋乎況旀曰癘曰饑之孰然孰否姑無論最是裵女之招疑昡多端嚼砒云云果似不近理不近理云者亦不過臆斷三尺何等至嚴則其可以臆斷之說牢定結案乎分付道臣此一款斯速歸一得情狀聞後稟處今番段如前除良除尋常着念理會無或有因循不決之弊爲良如敎
정조 17년
癸丑十月二十七日巳時上御重熙堂右承旨入侍時右承旨洪仁浩假注書宋知濂記注官金良倜承膺祚以次進伏訖上命仁浩讀公事書判付訖命退承史以次退出
정조 17년
癸丑十月二十七日巳時上御誠正閣左承旨同副承旨下直守令入侍時左承旨李勉兢同副承旨宋銓假注書洪樂游記注官金良倜承膺祚淳昌郡守宋俊載以次進伏訖上曰守令進前俊載奏職姓名訖上敎俊載曰年幾何俊載曰四十六矣上曰爾之處義太過有此差遣之命牧民之政不輕而重爾須善爲之命除宣諭及七事先退俊載退出命勉兢銓書公事判付訖命退承史以次退出
정조 17년
癸丑十月二十七日午時上御重熙堂都承旨惠堂同爲入侍時行都承旨徐鼎修假注書洪樂游記注官金良倜承膺祚宣惠廳堂上鄭民始以次進伏訖上曰京畿監司入侍出榻敎良倜承命出傳與京畿監司徐龍輔偕入進伏上敎龍輔曰水原劃送穀物無以準數惠堂以嶺南常賑牟作錢中除出幾兩錢以爲貿取充數之地云矣錢爲幾兩而果無不足之慮耶龍輔曰錢爲六千七百五十兩而以此貿取可充元劃之數矣上曰貿取之際各別嚴飭少勿爲害於民情亦無從中夤緣作奸之弊可也民始曰嶺南廳因數年收租之大縮經用不足甚至貸用於賑廳者亦過數萬誠可悶然嶺南漕倉除留錢近因米條之換用錢儲至於六萬餘兩各邑之留置許多錢不無逋欠之慮且除留米錢本爲京廳不足時取用而留置者除留錢中限四萬兩移來補用似好故敢此仰達矣上曰依爲之出擧條命退諸臣以次退出
정조 17년
李勉兢啓曰明日禁衛營習陣時新營入直騎士除出標信請出之意敢啓傳曰知道
정조 17년
洪仁浩啓曰卽見黃海監司李泰永啓本則以罪人金光澤放送事馳啓而該房承旨徐有秉名字以徐榮輔書塡故原啓本付籤以入而奏語文字事體何等至重則當初該曹之不爲照察誤爲行會者殊涉未安當該刑曹堂上推考何如傳曰允
정조 17년
傳于李冕膺曰左承旨左副承旨入侍
정조 17년
傳于兪漢寧曰禮房承旨入侍
정조 17년
玉堂前望單子入之應校成德雨校理高宅謙落點
정조 17년
以應敎成德雨牌不進罷職傳旨傳于兪漢寧曰只推
정조 17년
有政吏批判書金思穆進參判沈煥之進參議鄭大容進右副承旨兪漢寧進以徐邁修爲刑曹參判閔台爀爲同經筵鄭昌順爲藝文提學金尙集爲分內局提調金熙華爲兵曹佐郞學正崔致翼學諭鄭宗顯兼知經筵沈頤之兼同知經筵閔鍾顯竝單付
정조 17년
兵批判書鄭好仁進參判林濟遠入直進參議李師濂病參知金履成病左承旨李勉兢進以李元圭爲同知洪彦喆爲曹司衛將張溟翼爲慶熙將趙恩錫爲訓鍊判官副護軍田文顯副司直鄭昌順洪良浩李秉鼎權李復永李集斗閔台爀洪義榮曺允大李邦一金孝建金啓洛兪漢謨朴基正鄭尙愚竝單付
정조 17년
以都摠府寶劍望筒傳于李勉兢曰懸頉摠管許遞今日政差出
정조 17년
兵批再政以李致中爲都摠管閔台爀尹得逵爲副摠管
정조 17년
徐鼎修以吏批言啓曰士族婦女年九十人抄啓封爵事載在法典矣士族婦女年九十人別單書入之意敢啓傳曰知道
정조 17년
兪漢寧以吏曹言啓曰今此景慕宮朔祭大祝前修撰崔獻重塡差而時無職名令該曹口傳付軍職何如傳曰允
정조 17년
兪漢寧以吏曹言啓曰今此景慕宮朔祭獻官徐邁修今日政除拜刑曹參判非五享則刑官例不得塡差而旣已淸齋使之受香之意敢啓傳曰本職許遞令該曹口傳付軍職可也
정조 17년
兵曹口傳政事副司直徐邁修單付
정조 17년
李勉兢以備邊司言啓曰卽見黃海監司李泰永狀啓則以爲臣營公都會及都試每於秋冬間設行於海州牧而値此災年許多儒武冒寒裹糧實爲巨弊應赴之人多在於尤甚各邑而本州又是尤甚儒生公都會及別武士鄕騎士出身選武都試竝爲停止事請令廟堂稟旨分付矣海西年事雖非通一道告歉營下旣是尤甚邑此時設場有主客俱困之慮且多退行之已例依狀請許施何如傳曰允
정조 17년
兪漢寧以內醫院都提調提調意啓曰近來關東嶺南所封進人蔘品樣劣下眞贗相交每等改納已成痼弊今年則自春夏間別爲知委於兩道使之一復古例另擇封進矣關東十月令納人蔘當封爲十四斤四兩而其中獨頭蔘八斤零雖曰不爲糊付一蘆頭二枝三枝之合成則自如其餘七斤零則又如前糊付總而論之山採稀少所捧僅爲五斤零嶺南所封進羅蔘當捧二斤獨頭之好品旣少山採之可用無多所捧僅爲八兩矣御藥所用何等重大前後關飭何等申嚴而兩道見退若是夥然蔘商醫生輩之從中作奸萬萬痛惋而道臣之未能一二照察不善封進者揆以事體誠極駭然不可只令改納而止江原監司沈晉賢慶尙監司趙鎭宅竝罷職領納差使員通川郡守趙鉉安東府使李太亨令該府拿問處之兩道審藥移法司從重勘罪蔘商醫生輩別加嚴繩以懲日後之意分付兩道何如傳曰允道伯到任屬耳爲先推考差員等不過領來而已分揀促科之時不可曠官使之當日下送審藥科罪事待更捧勤慢決處可也
정조 17년
癸丑十月二十八日巳時上御重熙堂左承旨左副承旨入侍時左承旨李勉兢左副承旨李冕膺假注書宋知濂記注官金良倜承膺祚以次進伏訖上命勉兢書傳敎曰如以繡衣之言不以爲信之則鄭文在可放不以爲不信則黃運祚可仍特以尊國體之意雖已拿問運祚之徑遞有非爲賑政示勸懲之方然聞已出代特爲敍用仍付京職上命退承史以次退出
정조 17년
癸丑十月二十八日巳時上御重熙堂右副承旨入侍時右副承旨兪漢寧假注書洪樂游記注官金良倜承膺祚以次進伏訖上命書傳敎曰玉堂前望單子入之待下批牌招察任又命書傳敎曰寶劍望筒中時帶詞訟人本職許遞命書榻敎曰王大妃殿進御香砂六君子湯自今日停止命書內醫院草記判付訖命退承史以次退出
정조 17년
行都承旨徐鼎修內閣直左承旨李勉兢坐直右承旨洪仁浩坐左副承旨李冕膺坐右副承旨兪漢寧坐同副承旨宋銓坐直注書徐有聞病一員未差假注書宋知濂仕洪樂游仕直事變假注書李弘達仕
정조 17년
兪漢寧啓曰景慕宮冬享大祭親祭祭文當爲製進藝文提學鄭昌順待明朝牌招何如傳曰允
정조 17년
傳于兪漢寧曰禮房承旨馳詣宗廟景慕宮奉審摘奸以來
정조 17년
以慶尙監司趙鎭宅狀啓薦新朔膳進上生靑魚限內不得封進惶恐待罪事傳于兪漢寧曰勿待罪事回諭
정조 17년
傳于宋銓曰抄啓文臣親試課講明日爲之
정조 17년
宋銓啓曰抄啓文臣親試課講明日爲之事命下矣處所以何處爲之乎敢稟傳曰便殿爲之
정조 17년
宋銓啓曰明日抄啓文臣課講時何承旨進去乎敢稟傳曰左承旨進去
정조 17년
李勉兢以壯勇營言啓曰來十一月當本營右司屬京畿二番左哨砥平軍兵逢點實數一百二十七名今已點閱整齊來十一月初一日本營立番舊軍放送之意敢啓傳曰知道